**Broj: 711-I-569-P-303-18/20-07-17**

Zagreb, 5. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marka Ajčeka, općinskog načelnika Općine Gradina,** pokrenutom Odlukom Povjerenstva **Broj: 711-I-1305-P-303-18/19-05-17 od 1. ožujka 2019.g.,** na 61. sjednici, održanoj 5. rujna 2019. g., donosi sljedeću

**ODLUKU**

1. **Istovremenim obnašanjem dužnosti općinskog načelnika Općine Gradina i obavljanjem funkcija člana Nadzornog odbora trgovačkog društva Flora VTC d.o.o. u razdoblju od 26. travnja 2018.g. do 21. prosinca 2018.g., dužnosnik Marko Ajček počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Marku Ajčeku izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Marka Ajčeka, općinskog načelnika Općine Gradina, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Flora VTC d.o.o. u razdoblju od 26. travnja 2018.g. do 21. prosinca 2018.g.

Na odluku o pokretanju postupka dužnosnik Marko Ajček dostavio je pisano očitovanje u zakonom propisanom roku. U očitovanju dužnosnik u bitnome navodi da se vezano za njegovo članstvo u Nadzornom odboru trgovačkog društva Flora VTC d.o.o. radilo isključivo o propustu. Dužnosnik navodi da su otklonjeni uzroci moguće povrede članka 14. stavka 1. ZSSI-a te da je izvršio povrat cjelokupnog iznosa novčane naknade, koju je primio za obavljanje funkcije člana nadzornog odbora, a koji je pogrešno uplaćen na dužnosnikov račun te da je umjesto njega imenovan novi član Nadzornog odbora u tom trgovačkom društvu. Dužnosnik ističe da se u razdoblju u kojem je obavljao navedenu funkciju na sjednicama Nadzornog odbora nikada nije raspravljao niti se odlučivalo o nečemu što bi bilo povezano s ostvarenjem njegovih osobnih interesa ili koristi.

Dužnosnik nadalje navodi da trgovačko društvo Flora VTC d.o.o. obavlja komunalnu djelatnost na području Općine Gradina, Grada Virovitice i ostalih okolnih općina te da se upravo zbog uloge i značajnosti u pružanju javnih usluga pogrešno tumačilo da može biti član Nadzornog odbora istog. Ističe kako je bio siguran da će u slučaju bilo kakve neusklađenosti sa propisima, javni bilježnik kod prijave i ovjere dokumenata te Trgovački sud u Bjelovaru prilikom upisa u sudski registar, reagirati i odbiti ovjeru odnosno upis, kao i da je po izdavanju rješenja o upisu od Trgovačkog suda u Bjelovaru protumačeno da je sve provedeno sukladno propisima.

Navodi da od imenovanja za člana Nadzornog odbora nije bio posve siguran u zakonitost iste odluke te da je obavijestio trgovačko društvo Flora VTC d.o.o. da mu ne isplaćuje bilo kakvu naknada, ali da je dana 25. rujna 2018.g., kada su uplaćivali naknade ostalim članovima, služba računovodstva automatski greškom uplatila iznos naknade i dužnosniku. Napominje kako nije znao da mu je navedeni iznos uplaćen te da je prošlo određeno razdoblje kada je primljenu naknadu vratio uplatitelju. Dužnosnik napominje da je Nadzorni odbor imenovan u travnju 2018.g., a upisan je u sudski registar tek u rujnu 2018.g., kada je uslijedila prva isplaćena naknada te da nikakve druge naknade za ostale mjesece nije primio. Dužnosnik naglašava kako za vrijeme održanih sjednica Nadzornog odbora kojima je prisustvovao nikada nije bila tema rasprave niti jedna tema povodom koje bi bio u sukobu interesa, niti bi to dopustio, obzirom da mu je cilj moralno i časno obnašati svoju dužnost općinskog načelnika uz poštivanje svih propisa Republike Hrvatske.

 Navodi da je u suradnji sa dužnosnikom trgovačko društvo Flora VTC d.o.o. Povjerenstvu putem elektroničke pošte poslalo upit koji se odnosi na zakonitost odluke o njegovom imenovanju i članstvu, kako bi se otklonila svaka sumnja te da je odmah po primitku odgovora Povjerenstva kojim se navodi da ne može biti član Nadzornog odbora, imenovana druga osoba, o čemu je Povjerenstvo odmah obaviješteno. Dužnosnik navodi da su uzroci moguće povrede članka 14. stavka 1. ZSSI-a otklonjeni te predlaže obustaviti postupak koji je pokrenut odlukom.

Očitovanju prileži Zapisnik sa konstituirajuće sjednice Nadzornog odbora trgovačkog društva Flora VTC d.o.o. od 25. svibnja 2018.g. na kojoj je nazočio dužnosnik, Zapisnik sa 2. sjednice Nadzornog odbora od 28. rujna 2018.g. na kojoj je također u svojstvu člana Nadzornog odbora nazočio dužnosnik te Zapisnik sa 3. sjednice Nadzornog odbora od 26. listopada 2018.g. na kojoj je također bio nazočan dužnosnik. Na navedenim sjednicama raspravljalo se financijskim izvješćima i poslovanju trgovačkog društva Flora VTC d.o.o.

Očitovanju prileži i ispis financijskih transakcija poslovne banke iz kojeg proizlazi da je svim članovima Nadzornog odbora tog trgovačkog društva dana 25. rujna 2018.g. uplaćena naknada u iznosu od 980,00 kn te da je dužnosnik Marko Ajček dana 18. siječnja 2019.g. izvršio povrat uplaćenog iznosa naknade.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Marko Ajček, povodom obnašanja dužnosti općinskog načelnika Općine Gradina, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava.

Uvidom u podatke nadležnog Trgovačkog suda u Bjelovaru utvrđeno je da je pod matičnim brojem subjekta 010028465 upisano trgovačko društvo FLORA VTC d.o.o. u kojem su osnivači 5 jedinica lokalne samouprave, među kojima je i Općina Gradina. Uvidom u podatke povijesnog izvatka za navedeno trgovačko društvo utvrđeno je da je dužnosnik Marko Ajček u razdoblju od 26. travnja 2018.g. do 21. prosinca 2018.g. obavljao funkciju člana Nadzornog odbora, kada je opozvan iz članstva u Nadzornom odboru.

U Povjerenstvo je od strane Općine Gradina dopisom, KLASA: 022-01/18-01/11, URBROJ 2189/03-04-18-2 od 16. studenoga 2018.g. zaprimljena Odluka donesena 14. studenoga 2018.g. koju je donio dužnosnik Marko Ajček, općinski načelnik Općine Gradina, a kojom se za predstavnika navedene Općine u Nadzorni odbor trgovačkog društva FLORA VTC d.o.o. imenuje Tomislav Boban.

Neposrednim uvidom u Informatički sustav Porezne uprave na temelju ovlaštenja iz sklopljenog Sporazuma, Povjerenstvo je utvrdilo da dužnosnik Marko Ajček od navedenog trgovačkog društva dana 25. rujna 2018.g. ostvario primitak u iznosu od 980,00 kn, oznake primitka 4014. Navedeno u šifrarniku Porezne uprave predstavlja primitke po osnovi djelovanja članova skupštine i nadzornog odbora trgovačkih društava.

Uvidom u Registar dužnosnik koji ustrajava i vodi Povjerenstvo utvrđeno je da dužnosnik Marko Ajček obnaša navedenu dužnost općinskog načelnika u mandatima 2013.g. – 2017.g. te 2017.g. – 2021.g.

Povjerenstvo tumači da trgovački sudovi prilikom podnošenja zahtjeva za upis članova nadzornih tijela donose rješenja kojim se odobrava upis ako su ispunjene opće pretpostavke propisane Zakonom o trgovačkim društvima te da se u tom postupku ne utvrđuje zakonitost imenovanja prema odredbama ZSSI-a niti se time utječe na zakonitost provedenog upisa sa stajališta odredbi ZSSI-a.

Povjerenstvo također prihvaća dužnosnikov navod da je dužnosnik imao osobnu dvojbu o zakonitosti njegova imenovanja u Nadzorni odbor trgovačkog društva FLORA VTC d.o.o. te da je od istog, iako je to bio dužan i osobno učiniti, inicirao obraćanje Povjerenstvu kako bi se pribavilo mišljenje o zakonitosti obavljanja navedene funkcije, kao i da je u studenome 2018.g. imenovao novog predstavnika Općine Gradina u isti Nadzorni odbor te da je vratio uplaćeni iznos od 980,00 kn.

Stoga je Povjerenstvo utvrdilo da je dužnosnik Marko Ajček, općinski načelnik Općine Gradina, istovremenim obnašanjem navedene dužnosti i obavljanjem funkcije člana Nadzornog odbora trgovačkog društva Flora VTC d.o.o. u razdoblju 26. travnja 2018.g. do 21. prosinca 2018.g., počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona. Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Uzimajući u obzir okolnost da je dužnosnik nakon pokretanja postupka razriješio povredu odredbi ZSSI-a i da je vratio cjelokupan iznos naknade koji je primio te da je u relativno kratkom razdoblju od šest mjeseci trajalo protupravno stanje, Povjerenstvo smatra da se radi o lakšem obliku kršenja odredbi ZSSI-a te smatra primjerenim izreći sankciju opomena.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Ajček, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana